昨日之日行
作者：孔武仲
朝代：宋

paragraphs: 昨日之日嗟可憂，羣山積雨漫溪流。
行人兩兩相負過，雖有橋梁如拍浮。
南歸童僕皆賈勇，濶步豈顧川無舟。
狂瀾更與人爭力，一跌性命甘長休。
乘險徼幸乃無患，作客如此真何求。
今日之日却優游，青天挂幕陰霾收。
朝陽透射鳥烏樂，宿潦平帖蛟龍愁。
新花芳草色鮮瑩，時而殷紅垂石榴。
風景清曠亦可嘉，旅衣酸寒馬足羞。
岡原漸高沮洳少，此行應快無遲留。